ระบบใหม่ฉลุยจับคู่ซื้อขายเร็วบล.ไม่มีปัญหา
ระบบซื้อ-ขายใหม่วันแรกสำเร็จทุกส่วนเร็ว ทำงานเต็มประสิทธิภาพ
4 ก.ย. 2555

ระบบซื้อ-ขายใหม่วันแรกสำเร็จทุกส่วนเร็ว ทำงานเต็มประสิทธิภาพ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.เริ่มใช้ระบบซื้อขายหลักทรัพย์ใหม่ SET Connect เป็นวันแรก พบว่าระบบสามารถทำงานได้เต็มประสิทธิภาพ จับคู่คำสั่งซื้อขายได้รวดเร็วยิ่งกว่าเดิมมาก รวมทั้งผู้ให้บริการข้อมูลทุกรายสามารถรับข้อมูลจากระบบเผยแพร่ข้อมูลการซื้อขายได้ครบถ้วน รวดเร็ว และถูกต้อง 
สำหรับระบบงานกำกับการซื้อขายที่เปิดใช้พร้อมกันเมื่อวันที่ 3 ก.ย. ก็สามารถทำงานได้อย่างเต็มประสิทธิภาพเช่นกัน
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย กล่าวว่า การเปิดใช้ระบบใหม่ประสบความสำเร็จเป็นอย่างดี ซึ่งการเปิดใช้แสดงถึงความเชื่อมั่นของตลาดหุ้นไทย เพราะมีความทันสมัยและช่วยเสริมจุดแข็งให้สามารถแข่งขันกับตลาดหุ้นทั่วโลกได้ สามารถรองรับผลิตภัณฑ์ใหม่ๆ ได้อนาคต รวมถึงสามารถรองรับปริมาณการซื้อขายที่จะมากขึ้นเช่นกัน
“ยังไม่มี บล.แห่งใดรายงานว่าระบบใหม่มีปัญหา อาจเป็นเพราะที่ผ่านมามีการซักซ้อมและแก้ไขปัญหาหรือจุดบกพร่องเป็นอย่างดีตลอดการทดสอบ 5-6 ครั้ง โดย 2 ครั้งล่าสุดที่มีการทดสอบ ผลปรากฏผ่าน 100%” นางภัทธีรา กล่าว